BODOLAND रादाब: मुसलपुर, 29 आगष्ट: एनएइसपिसिनि बेलायाव मोब्लिब हगारनायनि‌ सायाव मन्थ्रि बिमल बरानि बिबुंथि, सोरखारा सम सम बान्दोनि सोमोन्दै सावराय गासिनो दं होनना‌ मोनथिहोदों । गुबैयै एन एइस पि सि दै मोब्लिब दिहुन्थाया गाहाय ओनसोलनि थाखाय खैफोद बरायना लाबोनायनि बिथिंआव मोब्लिब गोहो बिफाननि मन्थ्रि बिमल बराया बुंथियोदि राइजो सोरखारा सम सम सावरायनाय जादों । राइजोनि इउन संसार, धोन सम्पति रैखाथि खालामनो थाखाय बिबान मोननाय बिफानखौ थाबैनो खामानिखौ मावफुंनो थाखाय खावलायो । मन्थ्रि बिथांआ फोरमायनाय बादिब्ला थांनाय थाम बोसोराव मोब्लिब बिफानाव बाइदिसिना जेंना नुजाथिदोंमोनब्लाबो सोरखारा बे बिथिंआव गोसो होनायखौ फोरमायथिदों । बेराफार्सेथिं सोरखारा आबुं सोलायनायनि थांखिजों खामानि मावदोंब्लाबो राइजो राजाफोरा बेनि सायाव गोजोननाय गैया होनना खौरांगिरिनि सोंथियाव मन्थ्रिया बुंथियोदि दा सान्दै सोरखारा गोदानै आगान होजेन्दोंसो बेनि थाखाय खमैबो द’- स्नि बोसोर नांगोन होनना फोरमायथिदों । गुबुन फार्सेथिं मोब्लिब लानाय न’खरनि मोब्लिब बेसेना बांनानै फैनायखौ मन्थ्रिया गनायनानै मोब्लिबनि बेसेन बांनायनि गुबै जाहोना माखासे जेंना सोमजिनायनि थाखै जादों आरो बेयो लासै लासै जोबलांगोन होनना‌ फोरमायथिदों । मख’नो नांगोनदि मन्थ्रि बिथांआ बरझार मोब्लिब साब-दिभिजन मावख’आव मावखगिरिफोजों जेंनानि सायाव गुवारै सावरायनाय जादों होनना फोरमायथियो ।